text: РЕЖИСЬОРСКА ЕКСПЛИКАЦИЯ ЗА ПИЕСАТА И СПЕКТАКЪЛА "РЕВИЗОРЪТ" ПО Н.В. ГОГОЛ | bgbezgranici.com
  РЕЖИСЬОРСКА ЕКСПЛИКАЦИЯ ЗА ПИЕСАТА И СПЕКТАКЪЛА "РЕВИЗОРЪТ" ПО Н.В. ГОГОЛ
  "В аз реших да събера накуп всичко лошо в Русия, което познавах тогава, всички несправедливости, които се вършат на тези места и в тези случаи, където повече от всичко се изисква от човека да прояви справедливост, и да се надсмея наведнъж над всичко това" – казва Николай Василиевич Гогол за своята пиеса "Ревизор".
  Една "дяволски смешна пиеса" за "нищожността на нищожния човек".
  "Моят "Ревизор" е изобличение на нищожността на руския живот – продлжава своята изповед авторът на една от най-великите пиеси в световната драматургия. " В своята пиеса аз се смея над човешката бездуховност, над душевното мъртвило, над нелепостта и глупостта на хората, лишили себе си от духовни интереси и идеали. Ако в нея бях изобразил изверги, щяха да ми простят, но нищожността не ми простиха. Руският човек се изплаши от своята нищожност, която видя в огледалото, което поставих пред него. Огледало, в което се отразява цялата греховната човешка природа, низост, аморалност, цялата глупост и невежество на човека, който от всичко се бои и се кланя раболепно на всичко властно заради изгода. Изгода, заради която хората вече са загубили естествената си способност да мислят, виждат и чуват, водени от единичката страст да притежават: положение в обществото, чинове в службата и богатство. Изгода, заради която се вършат беззакония и злоупотреби, творят се безчинства, цари произвол, цъфти несправедливост, а пороците са превърнати в норма на поведение. Традицията на подкупа, лъжата и подлостта е напълно естествена и неизбежна. Тези, които трябва да защитават законността и морала, именно те вършат беззаконията и дават пример, който другите с готовност следват. И най- удивителното е, че никой не се стреми да скрие престъпното си отношение към своите човешки и обществени задължения, собствената си празнота, посредственост и безделие. С тъга по идеала и с разочарование от съвремието си, с остро и сурово слово аз влязох в битка за високото призвание на човека, за умен и благороден живот".
  Със същата тъга и разочарование разлиствам сега тази уникалната пиеса
  "за боричканията на шепа нищожни хора с цел изгода" и се надявам
  спектакълът "да подтикне зрителите да се замислят за избавлението от
  отравящите живота ни безчовечност, бездушност и бездуховност".
  Уважаеми зрители, нека се погледнем в огледалото "Ревизор" . И ако ни е крива мутрата, нека не се сърдим на огледалото, а да се замислим защо в отражението виждаме само "карикатури на хора". Предлагам ви заедно да се посмеем на себе си и на абсурдите на ежедневното си съществуване с оня смях, "излитащ от светлата природа на човека, без чиято проницателната сила нищожността и пустотата на живота не биха изплашили човека". Нека чрез пречисващата сила на гоголевия смях "да направим ревизия на собствената си греховна съвест".